Tempulli i Ri Vishvanatha

**Tempulli i Ri Vishvanatha** (në gjuhën hindi: श्री विश्वनाथ मंदिर), **Mandiri i Ri Vishvanatha** ose dhe *Mandiri i Ri Birla* është një nga tempujt më të famshëm dhe tërheqjet më të mëdha turistike në qytetin e shenjtë të Varanasit. I themeluar nga Raja Birla i Familjes Birla, një nga familjet më të mëdha industrialiste në Indi, u ndërtua si një kopje e Tempullit të vjetër Kashi Vishvanatha. Tempulli është projektuar nga Madan Mohan Malaviya (themeluesi i *Banaras Hindu University – BHU*), si pjesë e kampusit të BHU-së dhe përfaqëson ripërtëritjen kombëtare të Indisë. Tempulli është i hapur për të gjitha kastat dhe besimet. Në kampusin e tij ndodhen nëntë tempuj, ku përfshihen Vishvanathxhi (Shiva lingami), Nataraxhi, Mata Parvatixhi, Ganeshxhi, Mata Sarasvatixhi, Pançmukhi Mahadevi, Hanumanxhi dhe Nandixhi.
Tempulli gjendet në kampusin e *Benaras Hindu University* dhe i është kushtuar adhurimit të perëndisë hindu Shiva dhe në të ndodhen idhujt e Shivës dhe Lakshmi Narajanaxhit. Mandiri i Ri Shri Vishvanatha ka kullën tempullore (shikhara) më të lartë në botë.

## Historia
Tempulli i vjetër Kashi Vishvanatha u shkatërrua dhe u rindërtua mjaft herë; në vitin 1194 nga Qutb-ud-din Aibaku, midis viteve 1447-1458 nga Husain Shah Sharki dhe në fund në vitin 1669 nga perandori mogul Aurangzeb. Në vitet 1930, Madan Mohan Malavija planifikoi të kopjonte Tempullin Shri Kashi Vishvanatha në kampusin e *Benaras Hindu University*. Familja Birla mori përsipër ndërtimin dhe themelimi nisi në mars të vitit 1931. Tempulli përfundoi në vitin 1966.
Ndërtimi i Tempullit të Ri Shri Vishvanatha kërkoi tridhjetë e pesë vjetë për tu përfunduar (1931-1966). Tempulli është një nga më të lartit në Indi dhe kulla e tij (Shikhara) është më e larta në botë, madje edhe më e lartë se Qutub Minar në Nju Delhi. Lartësia e përgjithshme e tempullit është 77 metra. Projekti i tempullit u frymëzua nga Tempulli Kashi Vishvanatha dhe është bërë kryesisht prej mermeri.

## Përshkrimi
Tempulli i Ri Shri Vishvanatha, megjithëse është një tempull kushtuar Shivës, përbëhet nga nëntë tempuj brenda kompleksit dhe është i hapur për të gjitha kastat, fetë dhe besimet. Tempulli i Shivës është në katin përdhes ndërsa tempujt e Lakshmi Narajanit dhe Durgës janë në katin e parë. Tempujt e tjerë brenda Tempullit të Ri Shri Vishvanatha janë ata të Nataraxhas, Mata Parvatit, Ganeshës, Pançmukhi Mahadevit, Hanumanit, Sarasvatit dhe Nandit. Muret e brendshme prej mermeri të tempullit janë të mbushur me ilustrime dhe tekste të Bhagavad Gitas dhe shkrimeve të shenjta hindu.
Mandiri Shri Vishvanatha gjendet 1.7 kilometra në jug-perëndim të hyrjes kryesore të kampusit të *Benaras Hindu University*. Është 3.3 kilometra në jug-perëndim të Mandirit të Durgës, 7 kilometra në jug-perëndim të Tempullit Kashi Vishvanatha dhe 9 kilometra në jug të Stacionit Hekurudhor të Varanasit.
Tempulli është shumë i ngarkuar përditë por në disa raste të veçanta ai bëhet tejet i mbushur nga besimtarë nga India ashtu si dhe nga vende të tjera. Tempulli hapet të gjitha ditët e javës nga ora 4 e mëngjesit deri në orën 12 të mesditës si dhe nga ora 1 pasdite deri në orën 9 të darkës.

File:Shri Kashi Vishwanath Mandir, BHU 04.JPG|Shikhara e tempullit.
File:Shri Kashi Vishwanath Mandir, BHU 02.JPG|Pamje nga këndi veri-lindor i tempullit. 
File:Nandi (bull).JPG|Statujë e Nandit në anën veriore të tempullit.
File:Shri Kashi Vishwanath Mandir, BHU 05.JPG|Godinë në kompleksin tempullor. 
File:Shri Kashi Vishwanath Mandir, BHU 03.JPG|Pamje nga ana veriore e tempullit.

## Shiko edhe
* Tempulli Kashi Vishvanatha
* Tempujt hindu në Varanasi
* Varanasi

## Referime